**Äidin ja lapsen välinen vuorovaikutus ja lapsen kasvoihin suuntautuva tarkkaavuus**

Tässä tutkimuksessa selvitettiin sitä, miten äitien ja lasten välinen vuorovaikutus on yhteydessä lasten tapaan kiinnittää huomiota kasvoihin. Tutkimuksessa seurattiin yli 700 äiti-lapsi-paria, kun lapset olivat 8 kuukauden, 2,5 vuoden ja 5 vuoden ikäisiä. Kasvoihin suuntautuvaa tarkkaavuutta tutkittiin silmänliikkeiden mittaukseen perustuvalla menetelmällä, jossa silmänliikekamera rekisteröi tietoa siitä, miten lapsen katse liikkuu erilaisten kasvokuvien sekä häiriöärsykkeen välillä. Äidin ja lapsen välistä vuorovaikutusta tutkittiin emotionaalisen saatavillaolon menetelmällä, joka pohjautuu vuorovaikutuksen laadun havainnointiin ja arviointiin videoidun leikkitilanteen perusteella.

Tutkimuksessa havaittiin, että ensimmäisten viiden elinvuoden aikana lapset, joiden äidit olivat emotionaalisesti saatavilla – eli suhtautuivat lapseen lämpimästi ja vastasivat riittävän herkästi ja johdonmukaisesti tämän tarpeisiin ja tunteisiin – kiinnittivät vähemmän huomiota kasvoihin tilanteissa, joissa häiriötekijä oli näkyvissä. Tämä voi viitata siihen, että hyvät vuorovaikutuskokemukset äidin kanssa tukevat lapsen turvallisuuden tunnetta, mikä puolestaan saattaa vähentää tarvetta keskittyä sosiaalisiin vihjeisiin. Tutkimuksessa havaittiin myös, että muutos äidin vuorovaikutuksessa lapsen ollessa 2,5-vuotias oli yhteydessä muutokseen lapsen kasvoihin suuntautuvassa tarkkaavuudessa 5 vuoden iässä. Tämä tulos viittaa siihen, että vaihtelu äidin emotionaalisessa saatavillaolossa erityisesti taaperoiässä voi vaikuttaa lapsen sosiaalisen tarkkaavuuden kehittymiseen ajan kuluessa.

Tutkimuksessa siis osoitettiin, että vanhemman vuorovaikutuksen laatu voi vaikuttaa siihen, miten lapsi prosessoi sosiaalisia vihjeitä, kuten kasvoja. Kasvot ovat sosiaalisen toiminnan kannalta tärkeä informaation lähde ja vauvojen kasvojen havainnointiin liittyvät erityispiirteet onkin liitetty sosiaalisten taitojen kehittymiseen lapsuudessa. Tämä tutkimus vahvistaa käsitystä varhaisen vuorovaikutuksen merkityksestä lapsen sosiaalisessa ja tunne-elämän kehityksessä.

Tutkimuksessa ainutlaatuista oli se, että vanhempi-lapsi-vuorovaikutuksen ja lasten kasvojen prosessoinnin välistä dynamiikkaa tarkasteltiin useamman tärkeän kehitysvaiheen aikana: vauva-aikana, taaperovaiheessa ja esikouluiässä. Pitkittäisasetelman avulla saatiin uutta tietoa siitä, miten varhaiset vuorovaikutuskokemukset ja lasten sosiaaliseen tarkkaavuuden kehitys kytkeytyvät toisiinsa ajan kuluessa. Tämä tieto voi suunnata jatkotutkimusta sekä tukea käytännön toimia, joilla pyritään tukemaan lapsen kehitystä ja kasvuympäristöä.